Front ľavicovej mládeže

Front ľavicovej mládeže (FĽM), je občianske združenie, resp. mládežnícka politická organizácia. Združenie vzniklo v roku 2015 a v súčasnosti pôsobí po celom Slovensku. 

FĽM sa hlási k anti-kapitalistickej ľavici a hodnotám antifašizmu, humanizmu, slobody, rovnosti a solidarity. Členom sa môže stať každý občan Slovenska, ktorý dovŕši 14 rokov života alebo osoba s pobytom na Slovensku, ktorá dovŕšila 18 rokov.

História a aktivity 
Zakladajúci zjazd FĽM sa uskutočnil v roku 2015 v Banskej Bystrici na výročie Slovenského národného povstania. V rozhovore so zakladateľom FĽM Artur Bekmatov vyhlásil, že cieľom je vytvoriť "platformu pre aktivizmus mladých ľudí inklinujúcich k radikálnej ľavici". Ako občianske združenie bol Front zaregistrovaný v decembri 2016.

Antimilitarizmus 
Medzi jeho výraznejšie aktivity patrila blokáda amerického vojenského konvoja, ktorý Front zvolal v roku 2015 pri obci Brodské. Neskôr občianske združenie organizovalo protest v Bratislave proti členstvu Slovenska v NATO. Predstavitelia Frontu sa spolu so stranou Vzdor-SP a KSS tiež zúčastnilo protestu 17. novembra 2016 pred prezidentským palácom, ktorý skončil policajným zásahom. FĽM sa tiež pripojilo k protestným hlasom proti podpísaniu dohody DCA medzi Slovenskom a USA v roku 2020, čo si všimli aj zahraniční pozorovatelia. V apríli 2023 sa Front pridal k vyše 60 komunistickým a socialistickým stranám a organizáciám celého sveta pod vyhlásenie mládeže Komunistickej strany Grécka, odsudzujúceho vojnu na Ukrajine.

Politická činnosť 
V roku 2019 predstavitelia FĽM kandidovali do NR SR na kandidátke hnutia Socialisti.sk. Tejto spolupráci predchádzala iniciatíva vytvorenie Socialistického frontu - spoločnej platformy FĽM, Vzdoru-SP a KSS. Na základe tejto platformy FĽM kandidovalo aj do Európskeho parlamentu v roku 2019. V komunálnych voľbách 2022 sa o post predsedu Banskobystrického samosprávneho kraja uchádzal aj vtedajší predseda FĽM Maroš Čupka. Ten vystriedal dovtedajšieho predsedu FĽM Artura Bekmatova po jeho zvolení do postu predsedu strany Socialisti.sk. 

FĽM aktívne komunikuje s predstaviteľmi Kuby, konkrétne s kubánskou veľvyslankyňou Yamilou Montesovou, no venujú sa aj menej politickým aktivitám ako napr. Antifašistický výstup na Zobor.

Členstvo v organizáciách 
Front ľavicovej mládeže je slovenským členom European Left Youth Network - mládežníckej pracovnej skupiny Strany európskej ľavice. FĽM tiež spolupracuje so Svetovou federáciou demokratickej mládeže (WFDY) a 16 lokálnymi mládežníckymi organizáciami po celom svete. Občianske združenie udržiava užšie vzťahy najmä s viedenskou mestskou stranou LINKS Wien.

Predsedovia 
 Artur Bekmatov (2015 - 2022)
 Maroš Čupka (2022 - 2023)
 Lenka Želonková (2023 - súčasnosť)

Referencie

Externé odkazy
 Front ľavicovej mládeže v registri občianskych združení Ministerstva vnútra SR
 Oficiálna stránka združenia

Občianske združenia na Slovensku
Organizácie založené v 2002
Mládežnícke organizácie politických strán na Slovensku